Selvom kalenderen viser juli, og der dermed er langt tid til, at man på lovlig vis kan affyre fyrværkeri, så en 38-årig mand øjensynligt stort på det fredag aften. I hvert fald hørte et vidne omkring klokken 23.20 et højt brag fra klitterne ved Rødhus klit, og observerede herefter nogle personer i nærheden, og en bil der kort efter kørte fra stedet. Men da politiet kendte registreringsnummeret, kunne de senere på natten standse en bil, hvor den 38-årige fører erkendte, at han havde antændt fyrværkeri ved Rødhus. - Han havde antændt en raket, der ikke var steget til vejrs, men som sprang på jorden, og på den måde antændte klitterne, fortæller vagtchef ved Nordjyllands Politi, Karsten Højrup. Manden kastede resten af raketten ud i vandet, og forsøgte herefter at slukke branden med sand, men det lykkedes ikke. - Der er et stykke af klitten, der er brændt ned, fortæller vagtchefen. Både brandvæsenet og Nordjyllands Politi var til stede ved branden, og der er brændt cirka 1000 kvadarmeter klit ned. Den 38-årige mand kan nu se frem til en sigtelse efter beredskabsloven og kan se frem til en bøde.

Referat:
Mand kan se frem til sigtelse og bøde efter han antændte brand.